CELEX: 32010R0858
Language: ro
Date: 2010-09-28 00:00:00
Title: Regulamentul (UE) nr. 858/2010 al Comisiei din 28 septembrie 2010 de modificare a Regulamentului (CE) nr. 951/2006 în ceea ce privește exporturile peste cotă și licențele de export

29.9.2010   
            
            
               RO
            
            
               Jurnalul Oficial al Uniunii Europene
            
            
               L 254/29
            
         REGULAMENTUL (UE) NR. 858/2010 AL COMISIEI
   din 28 septembrie 2010
   de modificare a Regulamentului (CE) nr. 951/2006 în ceea ce privește exporturile peste cotă și licențele de export
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 134 și articolul 161 alineatul (3), coroborat cu articolul 4,
   întrucât:
   
               (1)
            
            
               Regulamentul (CE) nr. 951/2006 al Comisiei din 30 iunie 2006 de stabilire a normelor de aplicare a Regulamentului (CE) nr. 318/2006 al Consiliului în ceea ce privește schimburile cu țările terțe în sectorul zahărului (2) stabilește norme referitoare la exporturile peste cotă în sectorul zahărului.
            
         
               (2)
            
            
               Articolul 4c din Regulamentul (CE) nr. 951/2006 prevede obligativitatea furnizării unor documente care să facă dovada ajungerii la destinație în cazul în care anumite destinații nu sunt eligibile pentru exporturile de zahăr și/sau izoglucoză peste cotă. Totuși, riscul unor eventuale fraude comerciale este oarecum limitat atunci când cantitatea de zahăr este mică. Prin urmare, pentru a simplifica formalitățile administrative necesare, trebuie să se prevadă o derogare de la această regulă pentru cantitățile de maximum 25 de tone.
            
         
               (3)
            
            
               Articolul 7c din Regulamentul (CE) nr. 951/2006 prevede procedura de notificare a exporturilor peste cotă. Pentru a ameliora gestionarea regimului exporturilor peste cotă, este necesar să se precizeze că notificările statelor membre cu privire la cantitățile cerute trebuie defalcate și pe solicitanți.
            
         
               (4)
            
            
               Pentru anul de piață 2010/2011, articolul 1 alineatul (1) din Regulamentul (UE) nr. 397/2010 al Comisiei din 7 mai 2010 de fixare a limitei cantitative pentru exporturile de zahăr și izoglucoză peste cotă până la sfârșitul anului de piață 2010/2011 (3) a fixat limita cantitativă la 650 000 de tone pentru zahărul alb clasificat la codul NC 1701 99, adică un cod de șase cifre. Dacă cererea de licențe de export este mare, iar limita cantitativă anuală este utilizată rapid, este posibil ca operatorii care exportă zahăr alb clasificat la diferitele coduri NC să nu mai poată obține suficiente licențe pentru a-și aproviziona piețele tradiționale. Pentru o mai mare flexibilitate a regimului exporturilor peste cotă, este necesar să se permită ca licențele de export emise pentru unul dintre tipurile de zahăr alb clasificate la codul NC 1701 99 să poată fi utilizate și pentru exportul unui alt tip de zahăr alb clasificat la același cod NC.
            
         
               (5)
            
            
               În conformitate cu articolul 8a litera (b) din Regulamentul (CE) nr. 951/2006, licențele de export pentru exporturile de zahăr sau de izoglucoză peste cotă emise începând cu 1 aprilie 2010 sunt valabile de la data emiterii până la sfârșitul celei de a cincea luni de la data emiterii. Această situație poate ridica însă probleme serioase pentru anumiți exportatori, și anume pentru cei care își aprovizionează piețele tradiționale pe parcursul întregului an de piață. Prin urmare, este necesar ca dispozițiile pentru anul de piață 2009/2010 să se aplice în mod permanent.
            
         
               (6)
            
            
               Articolul 1 alineatul (2) litera (b) punctul (i) din Regulamentul (CE) nr. 376/2008 al Comisiei din 23 aprilie 2008 de stabilire a normelor comune de aplicare a regimului de licențe de import și export și de certificate de fixare în avans pentru produsele agricole (4) prevede că trebuie prezentate licențe de export pentru exporturile de zahăr clasificat la codul NC 1701. În conformitate cu partea II din anexa II la respectivul regulament, cuantumul garanției care trebuie depusă este fixat la 110 EUR pe tonă. Din motive de securitate juridică și pentru a asigura tratamentul egal al operatorilor din fiecare stat membru, este necesar să se precizeze, la articolul 12a alineatul (1) din Regulamentul (CE) nr. 951/2006, că garanția trebuie depusă și în cazul exporturilor de zahăr peste cotă.
            
         
               (7)
            
            
               Prin urmare, Regulamentul (CE) nr. 951/2006 trebuie modificat în consecință.
            
         
               (8)
            
            
               Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
            
         ADOPTĂ PREZENTUL REGULAMENT:
   Articolul 1
   Regulamentul (CE) nr. 951/2006 se modifică după cum urmează:
   
               1.
            
            
               La articolul 4c din capitolul IIa se adaugă următorul alineat (4):
               „(4)   În cazul declarațiilor de export pentru o cantitate de maximum 25 de tone de zahăr și dacă sunt îndeplinite condițiile prevăzute la articolul 24 alineatul (2) literele (a) și (b) din Regulamentul (CE) nr. 612/2009 al Comisiei (5), statele membre scutesc exportatorii de furnizarea dovezii prevăzute la alineatul (1) și la alineatul (2) literele (b) și (c) din prezentul articol. Documentul de transport sau echivalentul în format electronic al acestuia menționat la articolul 17 alineatul (3) din Regulamentul (CE) nr. 621/2009 trebuie prezentat în orice caz.
            
         
               2.
            
            
               Capitolul III se modifică după cum urmează:
               
                           (a)
                        
                        
                           articolul 7c alineatul (1) al doilea paragraf se înlocuiește cu următorul text:
                           „Cantitățile cerute sunt defalcate pe solicitanți și pe coduri NC de opt cifre, fără a se indica numele solicitantului. În cazul în care nu s-a depus nicio cerere de licență de export, statele membre informează Comisia în această privință.”;
                        
                     
                           (b)
                        
                        
                           se inserează următorul articol 7f:
                           „Articolul 7f
                           Utilizarea licențelor de export pentru exporturile de zahăr peste cotă
                           Pe licențele de export emise pentru exporturile peste cotă de zahăr alb clasificat la codul NC 1701 99 se înscriu codurile NC 1701 99 10 și 1701 99 90, licențele fiind valabile pentru oricare dintre aceste coduri.”;
                        
                     
                           (c)
                        
                        
                           articolul 8a se înlocuiește cu următorul text:
                           „Articolul 8a
                           Valabilitatea licențelor de export pentru exporturile peste cotă
                           Prin derogare de la dispozițiile articolului 5 din prezentul regulament, licențele de export emise în limita cantitativă fixată în temeiul articolului 61 primul paragraf litera (d) din Regulamentul (CE) nr. 1234/2007 sunt valabile după cum urmează:
                           
                                       (a)
                                    
                                    
                                       licențele emise între 1 octombrie și 30 aprilie în anul de piață în cauză sunt valabile începând cu data emiterii și până la data de 30 septembrie a anului respectiv;
                                    
                                 
                                       (b)
                                    
                                    
                                       licențele emise între 1 mai și 30 septembrie în anul de piață în cauză sunt valabile începând cu data emiterii până la sfârșitul celei de a cincea luni de la data emiterii.”
                                    
                                 
                     
         
               3.
            
            
               Capitolul V articolul 12a se modifică după cum urmează:
               
                           (a)
                        
                        
                           alineatul (1) se înlocuiește cu următorul text:
                           „(1)   Pentru zahărul peste cotă, solicitantul depune o garanție de 110 EUR pe tonă, iar pentru izoglucoza peste cotă, solicitantul depune o garanție de 42 EUR pe tonă de materie uscată netă.”;
                        
                     
                           (b)
                        
                        
                           alineatul (4) se înlocuiește cu următorul text:
                           „(4)   În cazul în care anumite destinații sunt excluse pentru exportul de zahăr și/sau izoglucoză peste cotă, garanția menționată la alineatul (1) se eliberează de îndată ce sunt îndeplinite cerințele prevăzute la alineatul (3) din prezentul articol și cele prevăzute la articolul 4c din prezentul regulament.”
                        
                     
         Articolul 2
   Intrare în vigoare
   Prezentul regulament intră în vigoare la 1 octombrie 2010.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 28 septembrie 2010.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 299, 16.11.2007, p. 1.
   
      (2)  JO L 178, 1.7.2006, p. 24.
   
      (3)  JO L 115, 8.5.2010, p. 26.
   
      (4)  JO L 114, 26.4.2008, p. 3.
   
      (5)  JO L 186, 17.7.2009, p. 1.”